SKRIFTLIG FORESPØRGSEL E-2425/99

af Ioannis Souladakis (PSE) til Rådet

(16. december 1999)

Om: Beskyttelse af europæiske foretagender i Kosovo

Under drøftelsen af mit spørgsmål (H-0608/99) til Kommissionen den 16.11.1999(1) om beskyttelse af EU-foretagenders interesser i Kosovo meddelte kommissær Patten, at han ikke var i besiddelse af oplysninger om pression og trusler mod europæiske foretagender i Kosovo. For at han kunne supplere sin manglende viden om dette emne, overdrog jeg ham personligt en kopi af korrespondancen herom mellem virksomheden Mitilinaios og hr. Kouchner og hr. Dixon. Endvidere anmodede jeg ham om at holde sig underrettet om den nuværende situation vedrørende telekommunikationsselskaberne i Kosovo og disses drift, således at han kunne få et fuldstændigt overblik over de faktiske forhold.

En effektiv kommunikation mellem Europa-Parlamentet og Rådet vil bidrage til at beskytte EU's interesser i de tilfælde, hvor disse eventuelt er truet. Og i øjeblikket står de europæiske foretagenders suveræne rettigheder i Kosovo på spil. Det græske telekommunikationsselskab (OTE) og det italienske STET International, som har en andel på hhv. 20 % og 29 % i Srbija Telekom, lider tab ved, at der ikke betales afgifter til Srbija Telekom for anvendelsen af telekommunikationsanlæggene i Kosovo, medens UCK med hjælp fra dets tilhængere, som arbejder bag kulisserne, kræver, at begge selskaber genetablerer de ødelagte net, inden disse nationaliseres af Albanien, hvilket ville være en krænkelse af de internationale aftaler. Den alvorligste overtrædelse af loven skete dog først for kort tid siden, hvor en særlig kommission, hvori deltog repræsentanter fra De Forenede Nationer og Kosovo-albanere, fuldstændig i strid med loven, overdrog rettighederne inden for mobiltelefoni til det franske selskab Alcatel. Disse rettigheder tilhører udelukkende OTE og STET International i henhold til de gældende internationale aftaler, hvori der står, at Kosovo henhører under det vigtigste operationsområde for disse to selskaber, der har tilladelse til at eksportere deres udbytte.

Rådet bedes oplyse, hvorledes det agter at beskytte de europæiske foretagenders legitime rettigheder i Kosovo, som i øjeblikket er truet af illegale net, hvori nu også embedsmænd fra De Forenede Nationer begynder at blive involveret, idet de handler i modstrid med de instruktioner, som de har modtaget, og som kræver af dem, at de overholder områdets retspraksis?

(1) Fuldstændigt referat af mødet den 16. november 1999, s. 60.

Svar

(14. februar 2000)

Rådet har ikke hidtil fået nogen henvendelse fra de firmaer, som det ærede parlamentsmedlem nævner. Rådet formoder, at de spørgsmål, det ærede medlem har peget på, er blevet taget op direkte af firmaerne med udenrigsministeriet i det land, hvor deres hovedsæde er etableret, og/eller med FN's generalsekretærs særlige repræsentant for Kosovo Bernard Kouchner.

Rådet lægger stor vægt på, at der etableres en leve- og funktionsdygtig markedsøkonomi i Kosovo, og EU har påtaget sig et særligt ansvar i denne henseende, idet FN's generalsekretær Kofi Annan har betroet Den Europæiske Union forvaltningen af UNMIK's søjle IV (med ansvar for genopbygning og økonomisk udvikling).

Endvidere har Rådet (almindelige anliggender) gentagne gange henstillet til Kosovo-befolkningen og de internationale korps at intensivere indsatsen for at bekæmpe organiseret kriminalitet i Kosovo. I denne forbindelse så Rådet på samlingen den 6. december med tilfredshed på, at Kommissionen har til hensigt at optage bekæmpelse af organiseret kriminalitet i sit bistandsprogram for Kosovo i 2000 og anmodede medlemsstaterne om at finde frem til passende instrumenter på området.